Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2020/C 170/08)

Vastavalt Euroopa Parlamendi ja nõukogu määruse (EL) nr 1151/2012 (1) artiklile 51 annab käesoleva dokumendi avaldamine õiguse esitada muutmistaotluse suhtes vastuväiteid kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„FRAISE DU PÉRIGORD“

ELi nr: PGI-FR-0133-AM01 – 11.8.2017

KPN () KGT (X)

1. Taotlejate rühm ja õigustatud huvi

Union Interprofessionnelle de la Fraise du Périgord (UIFP) Mairie de Vergt 24 380 Vergt PRANTSUSMAA

Tel. +33 0622062573

E-post: contact@fraiseduperigord.com

Koosseis ja õigustatud huvi: ühendus ühendab toote „Fraise du Périgord“ tootjaid ja ekspediitoreid. Ühendus on seega pädev taotlema tootespetsifikaadi muutmist.

2. Liikmesriik või kolmas riik

Prantsusmaa

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☒ Märgistus

☒ Muu: tootespetsifikaadi kokkuvõtte väljajätmine ning kontaktandmete, toote liigi, pakendamistingimuste, kontrolliasutuste, riiklike nõuete ja koonddokumendi ajakohastamine.

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Muutmistaotluse eesmärk on vaadata läbi kehtiva tootespetsifikaadi sätted ja ajakohastada neid, võttes arvesse kaitstud geograafilise tähisega seotud arenguid (KGT registreeriti 2004. aastal).

5.1. Toote kirjeldus

Tootespetsifikaadi see osa on täielikult ümber sõnastatud ja seda on muudetud, et pöörata rohkem tähelepanu toote „Fraise du Périgord“ kirjeldusele. Maasika kohta sõnaraamatus esitatud määratlus on seepärast välja jäetud.

Kehtivas tootespetsifikaadis esitatud kirjeldus on asendatud järgmisega:

„Toodet „Fraise du Périgord“ kasvatatakse avamaal ja koristatakse küpsena. Toodet „Fraise du Périgord“ saadakse sortidelt, mis on taotlejate rühma tootmisharudevahelise sortide vastavushindamise komisjoni poolt maasikate maitseomaduste alusel välja valitud. Tarbijapakend sisaldab ainult samast sordist maasikaid. Marjad „Fraise du Périgord“ on haigusvabad, veatu kujuga, läikivad ja puhtad. Nende suhkrusisaldus (Brixi skaalal) vastab saagikoristusperioodi ja sordi kohta kindlaks määratud nõuetele. Marjad on ühesuguse värvuse, suuruse ja küpsusastmega. Tegemist on ekstra või I kategooria marjadega. Marju „Fraise du Périgord“ müüakse värskelt või külmutatult. Värsketel maasikatel peavad küljes olema värsked rohelised tupplehed. Olenemata kasutatavast pakendist on marjad hoolikalt paigutatud. Külmutatud maasikad on terved või tükeldatud, kas tupplehtedega või ilma.“

Peamine muudatus on külmutatud toote lisamine.

Külmutatud toote lisamine võimaldab muuta maasikad atraktiivsemaks toiduainetööstuse jaoks, kus külmutatud maasikaid kasutatakse eelkõige moosi tootmiseks ning soovitakse esile tõsta maasikate päritolu. Külmutatud maasikate ostmine võimaldab töötlejatel oma tootmist ajatada, tagades samas värskena väga lühikese säilivusajaga (mõned päevad) toote kvaliteedi.

Külmutada tohib ainult selliseid maasikaid, mis vastavad kaitstud geograafilise tähisega värske toote turustamise kriteeriumidele. Värske ja külmutatud toote tootmis- ja sortimistingimused on samad. See muudatus ei mõjuta toote „Fraise du Périgord“ seost geograafilise päritoluga.

Külmutamine peab toimuma lühikese aja jooksul (72 tundi), et toote „Fraise du Périgord“ maitse, millele toetub toote maine, ei halveneks.

Taotlejate rühma tehtud katsed on näidanud, et külmutamine ei kahjusta toote organoleptilisi omadusi (suhkrusisaldus, ühtlane küpsus jne) ega põhjusta marjade klombiks kokkukülmumist, mis võiks mõjutada toote esitusviisi (marjade värvus, suurus jne). Marjad „Fraise du Périgord“ on haigusvabad, veatu kujuga, läikivad ja puhtad.

Kirjelduses tuuakse välja toote „Fraise du Périgord“ üldised omadused, mis on omased nii värsketele kui ka külmutatud marjadele, ning loetletakse seejärel värskete ja külmutatud marjade turustamisest tulenevad erinevused.

Külmutatud marjad „Fraise du Périgord“ võivad olla terved või tükeldatud, tupplehtedega või ilma, samas kui värskeid marju „Fraise du Périgord“ turustatakse tervelt koos värskete roheliste tupplehtedega.

Üldkirjeldusse on lisatud, et toodet „Fraise du Périgord“ kasvatatakse avamaal. See täiendus rõhutab toote „Fraise du Périgord“ eripära, millele on juba osutatud avaldatud kokkuvõttes ja tootespetsifikaadis, kuid mida ei ole tootespetsifikaadi kirjelduse osas esile tõstetud. Sama kehtib täpsustuse kohta, et tarbijapakend sisaldab ainult samast sordist maasikaid. Selles lauses on mõiste „alus“, mis muutus liiga piiravaks, asendatud mõistega „tarbijapakend“. See muudatus võimaldab kasutada toote „Fraise du Périgord“ puhul ka muid pakendeid ja võtta paremini arvesse tarbijate ootusi.

Toote „Fraise du Périgord“ kirjeldus on kokkuvõtlikult esitatud järgmises lauses: „Marjad „Fraise du Périgord“ on haigusvabad, veatu kujuga, läikivad ja puhtad.“ Välja on jäetud järgmised laused: „Marjad on läikivad, ühesuguse veatu kujuga (ilma nn kukeharjata). Maasikatel ei tohi olla mädaplekke ega haiguse jälgi. Katsumisel peab maasikas olema tihke.“ Neid omadusi on eespool esitatud lauses kirjeldatud selliste omadussõnadega nagu „haigusvabad, veatu kujuga, läikivad ja puhtad“.

Samuti on välja jäetud viide erepunasele värvusele, sest see ei ole tõene kriteerium, kuna kehtivas tootespetsifikaadis on sätestatud, et värvus võib sordist sõltuvalt varieeruda. Uues tootespetsifikaadis on nüüd sätestatud, et „marjadel „Fraise du Périgord“ on sordile iseloomulik ühtne värvus, mis on kooskõlas vastavuskriteeriumidega.“

Välja on jäetud järgmine lõik, sest sortide loetelu on vaid soovituslik. Loetelu võib muutuda ja valikuprotsess kuulub tootmismeetodi alla:

„Kaitstud geograafilise tähisega hõlmatud sortide loetellu lisatud iga uue sordi puhul tehakse kaitstud geograafilise tähise spetsifikaati muudatus.

Kaitstud geograafilise tähisega tunnustatakse järgmisi sorte:

— sordid, mida korjatakse varakevadest kuni 31. oktoobrini: ’Gariguette’, ’Elsanta’, ’Darselect’, ’Seascape’ ja ’Mara des Bois’,

— sordid, mida korjatakse 15. juunist 31. oktoobrini: ’Selva’.“

Vastavuskriteeriumid, millele ettevõtjate tarnitud maasikapartiid peavad vahelaos vastama, on ümber paigutatud punkti „Tootmismeetod“.

Koonddokumendi punkt „Toote kirjeldus“ vastab tootespetsifikaadi uuele versioonile. Võrreldes kokkuvõttega, sisaldab käesolev muudatusettepanek külmutatud maasikaid käsitlevaid sätteid ja kaotatud on kohustus turustada maasikaid alusele asetatuna 250 või 500 grammi kaupa, mis on muutunud liiga piiravaks.

5.2. Geograafiline piirkond

Geograafilise piirkonna ulatust ei ole muudetud. Tootespetsifikaadi ja koonddokumendi muudatused on vormilised: kantonite ja kommuunide loetelu on asendatud kõikide kommuunide loeteluga, muutmata seejuures piirkonna piire. Lisatud on üks kommuun (Saint Pantaly d’Ans), et parandada kehtivas tootespetsifikaadis esitatud loetelus sisalduv viga. Osutatud kommuun asub geograafilises piirkonnas ja on seetõttu kaardile märgitud. Geograafilist piirkonda kujutav kaart asendatakse uue kaardiga, mis on lihtsamini mõistetav.

Kehtivast tootespetsifikaadist on välja jäetud geograafilist piirkonda kirjeldav punkt ja kokkuvõte. Alles on jäetud üksnes toote „Fraise du Périgord“ geograafilise tootmispiirkonna kirjeldus, mis on tõstetud 6. peatükki, milles käsitletakse seost geograafilise päritoluga. Välja on jäetud üldised selgitused, millel puudub otsene seos toote „Fraise du Périgord“ geograafilise piirkonna kirjeldusega.

5.3. Päritolutõend

Punkti „Määratletud piirkonna tootjate loetelu“ lõik:

„KGTga hõlmatud maasikate tootjad peavad asuma määratletud tootmispiirkonnas ja vastama käesoleva tootespetsifikaadi nõuetele. Tootjad on kantud nimekirja, mida ajakohastab turustusorganisatsioon.“

on asendatud riiklikest eeskirjadest tuleneva uue lõiguga:

„Kõik ettevõtjad, kes toodavad või pakendavad kaitstud geograafilise tähisega „Fraise du Périgord“ toodet, peavad endast taotlejate rühmale teada andma, et taotleda enne tegevuse alustamist asjakohast luba.“

Lõik „Tootmine määratletud piirkonnas asuvatel maatükkidel“ on paigutatud punkti „Tootmismeetod“ alla:

„Toode „Fraise du Périgord“ saadakse maatükkidelt, mis valitakse välja ja kinnitatakse igal aastal. Maatükkide valiku ja registreerimise kriteeriumid on järgmised:

— maatüki geograafiline asukoht: määratletud piirkonnas

— maatüki omadused: kiirelt soojenev ja vett läbilaskev muld.

Iga maasikate tootmiseks kinnitatud maatükk idenditakse katastrinumbri järgi.“

Lõik „Toote jälgitavus turustamisel“ on välja jäetud ja asendatud.

Osutatud lõik on lisatud tootespetsifikaadi selle osa sissejuhatusse, et tuletada meelde tootespetsifikaadis sätestatud jälgitavusmenetluse eesmärki:

„Pärast saagikoristust tuleb tagada partii jälgitavus kõikides etappides, selle eesmärk on

— tagada toote jälgitavus tarbijast tootjani;

— võimaldada tootjal identida viljeldavad maatükid, kus saagikoristus toimus teataval kuupäeval;

— võimaldada identida turustatavad partiid lähtudes tootja partiinumbrist.“

Punktis „Tootmismeetod“ esitatud partii määratlus on paigutatud siia punkti, määratlust on täiendatud aja- ja kohakriteeriumitega:

„Maasikapartii on ühe tootja saak, mis on koristatud poole päeva jooksul ühelt viljeldavalt maatükilt ja sama sordi taimedelt.“

Selles määratluses on viide katastriüksusele asendatud viitega viljeldavale maatükile, mis on kooskõlas punktis „Tootmismeetod“ esitatud määratlusega. Viljeldav maatükk võib hõlmata üht või mitut katastriüksust; see viide on kontrolli seisukohast sidusam, sest vastab ühele tootmisüksusele.

Punkti „Tootmismeetod“ on lisatud kohustus pidada viljelustavade registreerimiseks põlluraamatut.

„Iga maatüki viljelustavad registreeritakse põlluraamatus, mida võib pidada paberkandjal või elektrooniliselt. See register võimaldab saada teavet iga viljeldava maatükiga seotud kõikide toimingute kohta. Igal aastal enne viljelust registreeritakse viljeldavad maatükid põlluraamatus.“

Lisatud on lõik, milles on määratletud „saateleht“, mis asendab „kaubaaluse tarnelehte“. Tootmisharus kasutatakse osutatud dokumendi kohta nüüd seda mõistet, dokumendi sisu jäi samaks, kuid uuendusena tuleb nüüd saatelehele märkida viljeldava maatüki number või viitenumber. Pakendi (alus, millele maasikad asetatakse 500 või 250 grammi kaupa) liiki käsitlev selgitus on välja jäetud kooskõlas aluse määratluse välja jätmisega, millele on osutatud eespool.

Sama kehtib lõigu kohta, milles käsitletakse vastavustunnistust, mis asendab kaubaaluse saatelehte. Tootmisharus kasutatakse osutatud dokumendi kohta nüüd seda mõistet, dokumendi sisu jäi samaks, kuid uuendusena tuleb nüüd vastavustunnistusele märkida tarneaeg ja järgmised kontrollitavad kriteeriumid:

— viljeldava maatüki number või viitenumber;

— suhkrusisaldus;

— puuviljade temperatuur;

— vastavustunnistuse väljaandja identimisandmed;

— vastavuskinnitus iga vastavuskriteeriumi kohta;

— tõend toote „Fraise du Périgord“ KGT heakskiitmise kohta.

Jälgitavuse parandamiseks on lisatud, et:

— „Iga partii idenditakse vastavustunnistuse numbri alusel, mis koostatakse partii vastuvõtmisel.“

Alles on kohustus, et tarbijapakendile tuleb märkida tootja identimist võimaldav number. Kooskõlas tootespetsifikaadi muude osadega on mõiste „alus“ asendatud mõistega „tarbijapakend“.

Lisatud on lõik, milles on määratletud mõiste „saateleht ja/või arve“, mis asendab mõistet „tarneleht“. Tootmisharus kasutatakse osutatud dokumendi kohta nüüd seda mõistet, dokumendi sisu on täpsustatud ning see hõlmab ka külmutatud toodet:

„Saatelehele märgitakse: vastavustunnistuse number (partii number), sordi nimi, pakendi tüüp, kogus, lähetamise kuupäev ja kellaaeg.“

Lisatud on külmutatud toote järelevalvet käsitlev lõik:

„Töötleja peab pidama laoarvestust.

Iga külmutatud partii idenditakse ladustamisdokumendi abil, mis sisaldab järgmist:

— kaubaaluse number külmutusüksuses;

— kliendi kaubaaluse number (olemasolu korral);

— saatelehe number;

— toote/sordi nimetus;

— pakkeüksuste arv;

— netomass pärast külmutamist;

— külmutamise kuupäev ja kellaaeg;

— minimaalne säilivusaeg“.

Lisatud on ka dokumentide säilitamise aeg, et tagada järelevalve:

„Kõik asjaomased ettevõtjad peavad iga partii jälgitavust tagavaid dokumente säilitama vähemalt kaks aastat.“

Kõigi nende muudatuste eesmärk on täpsustada, millised andmed tuleb registreerida, et parandada jälgitavust ja hõlbustada kontrollimist.

5.4. Tootmismeetod

See osa on täielikult ümber kirjutatud, et parandada selle ülesehitust, sisu ja kontrollitavust. Seega jäetakse kõik varasemad peatükid välja ja asendatakse. Siiski tuleb märkida, et ümberkirjutamisega ei seata kahtluse alla kaitstud geograafilise tähise põhipunkte: avamaal kasvatatud maasikad, valitud ja registreeritud maatükid, valitud sordid, küpsete marjade käsitsi koristamine.

Maatükkide registreerimine

Lisatud on viljeldava maatüki määratlus, mis on kooskõlas toote jälgitavuse tagamiseks kasutatava partii määratlusega. Määratlus on järgmine:

„Viljeldav maatükk on tunnelite kogum, kus on sarnased (olenemata taimede liigist) väetamis-, niisutamis- ja taimekaitsetingimused ning kus igal tunnelil on lokaalne niisutussüsteem. Igal viljeldava maatükil kasvatatakse vaid üht sorti.“

Maatükkide valimise ja iga-aastase registreerimise menetlust on täiendatud.

Kooskõlas eespool esitatud määratlusega on lisatud viide viljeldavale maatükile.

Lisatud on iga-aastase inventuuri mõiste, et täpsustada menetlust, mida ettevõtjad peavad järgima.

Valikukriteeriume on täiendatud (liivakas muld, piisav vee läbilaskvus, vähene lubjasisaldus) võttes arvesse tootespetsifikaadi geograafilise piirkonna eripära ning kirjeldatud geoloogilisi ja pedoloogilisi tingimusi.

„Viljeldavad maatükid valitakse ja registreeritakse igal aastal. Koos taotlejate rühma volitatud spetsialistiga koostavad tootjad igal aastal enne istutamist toote „Fraise du Périgord“ kasvatamiseks ettenähtud viljeldavate maatükkide loetelu. Volitatud spetsialist võtab arvesse järgmisi kriteeriume: hoolikalt valitud maatükk vastavalt pinnase omadustele (liivakas muld, piisav vee läbilaskvus, vähene lubjasisaldus). Kiirelt soojenev ja vett läbilaskev muld, mis on maasikate kasvatamiseks soodsalt happelise pHga.

Lisatud on maatükkide muldade taastamisega seotud üksikasjad. Endiselt tuleb järgida külvikorda ja lisatud on maatüki sööti jätmise nõue (kestab sama kaua kui maasikakasvatuse periood). Mulla töötlemist kontrollib nüüd taotlejate rühm ning esitab ettevõtjatele soovitatud toodete loetelu.

„Enne iga uut istutamist tuleb maatükkide mullad taastada, et mullaviljakus ei väheneks ega tekiks probleeme, mis on seotud monokultuuride kasvatamisega eelmisel viljelusperioodil. Muldade taastamiseks kasutatakse

— külvikorrakultuure (Sellisel juhul peab maatükk olema sööti jäetud vähemalt sama pikaks ajaks, kui kaua kasvatati maatükil maasikaid.)

— mulla töötlemist (Sobivate muldade ettevalmistamisel kasutatakse nii palju kui võimalik mahedat (nt auruga) desinfitseerimist. Muldade töötlemiseks kasutatavad tooted on lisatud taotlejate rühma soovitatud toodete loetellu.)“

Väetamine – niisutamine – taimekaitse

Lisatud on iga uue kasutusele võetud maatüki mullaanalüüsi kriteeriumid. Analüüsist lähtuvalt koostatakse muldade parendus- ja väetamiskava, mida tuleb rakendada enne maasikataimede iga-aastast istutamist.

Kõnealune säte on sõnastatud järgmiselt:

„Enne iga istutamist koostavad tootjad või lasevad taotlejate rühma volitatud spetsialistil koostada muldade üldise parendus- ja väetamiskava. See põhineb iga uue kasutusele võetud maatüki muldade põhjaliku analüüsi (viljakuse analüüsi) tulemustel. Analüüsiga määratakse mullas leiduva lahustuva fosforpentaoksiidi (P2O5), kaaliumoksiidi (K2O), magneesiumoksiidi (MgO) ja lubja (CAO) sisaldus ning pH tase.“

Täiendatud on tootespetsifikaadi kehtivaid sätteid, millega nähakse ette taime vajadustele vastav kontrollitud niisutamine, sellele sättele on lisatud niisutamine lokaalse kastmissüsteemi abil, võttes arvesse mulla eripära.

„Niisutamine peab toimuma lokaalse kastmissüsteemi abil.“

Taimekaitset käsitlevaid sätteid ei ole muudetud, need on ümber paigutatud muutmata kujul.

Taimne materjal

Sortidega seotud sätted, mis olid esitatud toote kirjelduses, on muutmata kujul ümber paigutatud tootespetsifikaadi sellesse osasse. Need sätted kirjeldavad tootmismeetodit, mitte toodet.

Toodet „Fraise du Périgord“ saadakse:

— sertifitseeritud taimedelt;

— taotlejate rühma valitud sortide nimekirja kantud sortidelt.

Sordid valib välja tootmisharudevaheline sortide vastavushindamise komisjon järgmiste kriteeriumide alusel, mida hinnatakse, kui tootjad katsetavad uusi sorte.

Sellesse ossa on lisatud sordivaliku kriteeriumid, mis vastavad ühtaegu nii toote „Fraise du Périgord“ kirjeldusele kui ka vastavuskriteeriumidele:

„– välimus: värvus, kuju, läige ja suurus,

– suhkrusisaldus: 6–6,5 Brixi skaalal vastavalt sordile,

– hea säilivus

– hea maitse.“

Täpsustatud on tootmisharudevahelise sortide vastavushindamise komisjoni toimimist.

„Komisjoni kuulub seitse liiget – peamiselt tootjad ja ekspediitorid –, ning see tuleb kokku vähemalt kord aastas, et kinnitada valitud sortide loetelus tehtavad muudatused (uute sortide lisamine, registreeritud sortide välja jätmine). Otsused võetakse vastu kohalviibivate liikmete häälteenamusega.“

Sortide loetelu on jäetud tootespetsifikaadist välja (Toote kirjeldus), sest see oli üksnes soovituslik. Tootespetsifikaadis oli juba ette nähtud võimalus, et loetelu võib muutuda. Lisatud on, et loetelu muudatused tehakse ettevõtjatele, kontrolliasutusele ja INAO-le teatavaks enne järgmise istutushooaja algust.

„Taotlejate rühm teavitab ettevõtjaid, kontrolliasutust ja INAOd loetelu muudatustest enne järgmise istutushooaja algust.“

Nagu ka punktis „Toote kirjeldus“, on kehtivas tootespetsifikaadis avamaal kasvatamist vaid mainitud, kuid nüüd on tingimusi täpsustatud ja lisatud nõue, et maasikaid peab kasvatama vagudes. Lisatud on ka tunnelite paigaldamise kuupäev. Tootespetsifikaadis on täpsustatud:

„Maasikaid kasvatatakse avamaal ning kaetakse hiljemalt õitsemise ajal tunneliga. Maasikaid kasvatatakse vagudes, et mulla veeläbilaskvus oleks parem.“

Neid tavasid on täpsustatud, sest need on osa tootjate oskusteabest, mida nad rakendavad toote „Fraise du Périgord“ kvaliteedi parandamiseks.

Istutustihedus on jäetud samaks (≤ 6 taime tunneliga kaetud ruutmeetri kohta).

Koristamine

Dokumenti on lisatud, et „see etapp hõlmab marjade korjamist, tarbijapakendisse asetamist ja vahelattu transportimist“. Tootespetsifikaati on täiendatud täpsustamaks, et saagikoristus toimub käsitsi, nagu on kirjeldatud punktis „Seos piirkonnaga“ ja toetudes korjajate oskusteabele, sest nende saagikoristusoskused on toote kvaliteedi seisukohalt olulised. Maasikad korjatakse käsitsi otse tarbijapakendisse, erilist tähelepanu pööratakse marjade esitusviisile ja värvusele. Maasikakorjajate tööd hinnatakse vastavushindega.

Tootespetsifikaati on muudetud, et asendada mõiste „alus“ mõistega „tarbijapakend“ ning jätta välja nõue pakendada marjad 250 või 500 grammi kaupa, mis on äriliselt liiga piirav. Tootespetsifikaadis ei ole määratud kindlaks erinevaid tarbijapakendi liike, kuid selles on sätestatud marjade maksimaalne kaal (10 kg) ja lisatingimused, et vältida marjade muljumist.

Tootespetsifikaadis on täpsustatud:

„Maasikad korjatakse käsitsi otse tarbijapakendisse, ühes pakendis võib olla kuni 10 kg marju. Marjade muljumise vältimiseks asetatakse ülestikku mitte rohkem kui kolm kihti maasikaid. Tarbijapakend sisaldab ainult sama sordi ja kategooria maasikaid.“

Lisatud on ka nõue koristustemperatuuri kohta – maasikate kvaliteedi ja korjajate töötingimuste tagamiseks ei tohi marju korjata liiga palava ilmaga. Tootespetsifikaadis on täpsustatud:

„Kui tunneleid ei jahutata, ei tohi enne 15. juunit marju korjata, kui välistemperatuur on üle 28 °C ning pärast 15. juunit ei tohi marju korjata, kui välistemperatuur on üle 30 °C.“

Tootespetsifikaati on lisatud, et „ajavahemik saagi koristamise ja vahelattu toimetamise vahel ei tohi olla pikem kui pool päeva“, et vältida toote riknemist.

Kooskõlas kirjeldava osaga on lisatud, et koristatud maasikad peavad olema sordile iseloomuliku ja ühtlase värvusega.

Vastuvõtmine – lähetamine

Maasikate vastavaks tunnistamisega seotud sätted, mis olid esitatud toote kirjelduses, on muutmata kujul ümber paigutatud tootespetsifikaadi sellesse osasse.

Uues versioonis on eraldi sätted suhkrusisalduse kontrollimise ja vastavaks tunnistamise kohta, sest praktikas on need kaks järjestikust etappi. Ainult selliste maasikate partiid, mille kontrollitud suhkrusisaldus vastab nõuetele, tunnistatakse kaitstud geograafilise tähisele vastavaks.

„Iga partii maasikate suhkrusisaldust kontrollitakse, et see vastaks miinimummäärade tabelis sordi ja saagikoristusperioodi kohta sätestatud miinimummäärale. Tabelit ajakohastatakse iga kord, kui muudetakse lubatud sortide loetelu. Taotlejate rühm teavitab ettevõtjaid, kontrolliasutust ja INAOd nendest muudatustest enne järgmise istutushooaja algust. Partiid, milles maasikate suhkrusisaldus vastab nõuetele, tuleb seejärel KGT-le vastavaks tunnistada.“

Tootespetsifikaadis on viide tabelile, milles on esitatud suhkrusisalduse miinimummäärad sordi ja saagikoristusperioodi kohta ning mida ajakohastatakse iga kord, kui muudetakse lubatud sortide loetelu. Ettevõtjaid, kontrolliasutust ja INAOd teavitatakse nendest muudatustest enne järgmise istutushooaja algust.

Vastavussätetes on täpsustatud, et juhul kui vastavustabeli mis tahes kriteeriumi punktisumma on 0, –1 või –2, siis partiid KGT-le vastavaks ei tunnistata. Lisatud on järgmine lõik:

„Selleks et toode „Fraise du Périgord“ tunnistataks KTG-le vastavaks, peab maasikapartii saama vähemalt 9 punkti 15st ning ühegi kriteeriumi punktisumma ei tohi olla 0, –1 või –2.“

Vastavuskriteeriumid: nõuded, mis puudutavad värvust, kõvadust, suurust, läiget, esitusviisi ja kuju, on üle võetud. Mõiste „piisav kvaliteet“ (ei esine mädaplekkidega, haigustunnustega, tooreid, üleküpsenud, ebastandardse kujuga, kuivanud, muljutud või standardist väiksemaid marju ning alus ei ole määrdunud) on välja jäetud. See asendatakse mõistega „hea seisukord“, mille puhul kontrollitakse, kas esineb haigustunnustega või mädanenud marju või määrdunud aluseid. Suhkrusisalduse ja värvuse kontrollimisel tehakse kindlaks ka toorete ja üleküpsenud marjade olemasolu. Marjade kuju kontrollimine hõlmab ka ebastandardse kuju, värvuse või suurusega marjade kindlakstegemist. Kriteeriumi „kuivad maasikad/märjad maasikad“ täiendamiseks on lisatud mõiste „marjade niiskussisaldus“.

Pärast vastuvõtmist ja vastavaks tunnistamist asetatakse maasikad külmikusse. Tootespetsifikaadi kavandis on täpsustatud jahutamistingimusi ning selleks, et säiliksid maasikate kõik omadused, on lisatud:

„Selleks et kaitsta maasikaid järsu temperatuurimuutuse eest, mis marjade kvaliteeti pöördumatult kahjustaks, peab marjade jahtumiskiirust kohandama lähtuvalt nende temperatuurist vahelattu saabumise ajal. Seega, kui maasikate temperatuur on vahelattu saabumisel üle 20 °C, ei tohi neid asetada dünaamilisse külmumiseelsesse moodulisse, kus temperatuur on + 2 kuni + 4 °C. Marju tuleb hoida kas stabiilse temperatuuriga (+ 6 °C) külmkambris või külmkambris, mille mehaaniline ventilatsioon on seatud temperatuurile +10 kuni +12 °C, et marjade temperatuur langeks aeglaselt ja ühtlaselt.

Sätted, milles käsitletakse maasikate maksimaalset ladustamisaega (48 tundi) ja maasikate temperatuuri lähetamisel (+ 6 kuni +12 °C), on üle võetud muutmata kujul.

Veoauto külmkambri temperatuuri asemel on sätestatud keskmine temperatuur: „Transport toimub külmkambris“, temperatuuriregulaator lülitatakse sisse juba laadimisel, kui uksed on avatud.

Turustamist käsitlevad soovitused on välja jäetud.

Külmutamine

Kaitstud geograafilise tähise spetsifikaadi muutmise taotluse peamine põhjus on soov hõlmata tähisega ka külmutatud maasikad, sest põllumajandusliku toidutööstuse ettevõtted soovivad esile tõsta toidus kasutatud maasikate päritolu.

Külmutamine ei muuda maasikate organoleptilisi omadusi ja esitusviisi, mis on kaitstud geograafilisele tähisele iseloomulikud. Külmutamine toimub kuni 72 tunni jooksul pärast vahelattu saabumist. Taotlejate rühma tehtud katsed on näidanud, et külmutamine ei kahjusta toote organoleptilisi omadusi (suhkrusisaldus, ühtlane küpsus jne) ega põhjusta marjade klombiks kokkukülmumist, mis võiks mõjutada toote esitusviisi (marjade värvus, suurus jne). Marjad „Fraise du Périgord“ on haigusvabad, veatu kujuga, läikivad ja puhtad.

Tootespetsifikaati on lisatud järgmised sätted:

„Kaitstud geograafilise tähisega maasikad, mis on ette nähtud külmutamiseks, külmutatakse hiljemalt 72 tunni jooksul pärast vahelattu saabumist; selle aja jooksul hoitakse neid külmhoones. Maasikad külmutatakse kas otse koristuspakendites või lahtiselt külmutuslindil. Viimasel juhul pakendatakse maasikad pärast külmutamist. Külmutatud maasikate minimaalne säilimisaeg on 2 aastat.“

5.5. Seos piirkonnaga

See peatükk on jaotatud kolme ossa, sest see võimaldab kirjeldada paremini geograafilise piirkonna eripära, toote eripära ja põhjuslikku seost. Tegemist on teksti muudatuste või selgitustega, millega ei kaasne sisulisi muudatusi.

Sarnaselt on ajakohastatud koonddokumendi punkti „Seos piirkonnaga“ ning seepärast on muudetud ja täiendatud ka kokkuvõtte punkti „Seos piirkonnaga“.

Piirkonna eripära kirjelduses on üksikasjalikult esile toodud Dordogne’i departemangule omased mulla- ja kliimatingimused. Seejärel on kirjeldatud piirkonna maasikakasvatuse ajalugu ja rõhutatud tootjate oskusteabe tähtsust. Esile on tõstetud marjade avamaal kasvatamise (vaod, tunnelid) ja saagikoristusega (käsitsi koristamine otse tarbijapakendisse) seotud oskusteavet.

Toote „Fraise du Périgord“ eripära kirjeldavas osas osutatakse toote iseloomulikele omadustele. Toodet „Fraise du Périgord“ kasvatatakse avamaal, samas kui Euroopas on laialt levinud viljelusviis, kus taimed ei puutu mullaga kokku. Lisaks erineb toode saagikoristuse ja esitusviisi poolest. Koristatakse küpseid marju, mille värvus on ühtlane ja valitud sordile iseloomulik.

Põhjuslik seos põhineb toote kvaliteedil ja mainel ning selles on ühendatud mulla eripära, viljelus- ja koristusmeetodid ning toote „Fraise du Périgord“ kvaliteet.

5.6. Märgistus

Tootespetsifikaadis on muudetud märgistust käsitlevat osa ja kokkuvõtet.

Nõue lisada märgistusele vastavuskriteeriumide loetelu on riiklike õigusnormide muutumise tõttu välja jäetud.

Lisatud on kohustus, et igal tarbijapakendil peab olema tootja identimisnumber.

Samuti on tehtud kohustuslikuks taotlejate rühma logo kasutamine.

Külmutatud maasikate märgistamise suhtes kohaldatakse samu eeskirju ja lisaks tuleb etiketile märkida minimaalne säilimisaeg.

5.7. Muu

Kokkuvõte:

tootespetsifikaadi kokkuvõte on välja jäetud.

Liikmesriigi pädev asutus

Vastavalt määrusele (EL) nr 1151/2012 on lisatud Prantsusmaa põllumajandustoodete kontrolliga tegeleva asutuse Institut national de la qualité et de l’origine (INAO) ja liikmesriigi pädeva asutuse andmed.

Taotlejate rühm

Taotlejate rühma kontaktandmeid on ajakohastatud. Kirjeldav osa on välja jäetud.

Toote liik

Muudetud on viidet tooteklassile, et tagada vastavus rakendusmääruse (EL) nr 668/2014 XI lisa sätetele.

Pakendamine

Nõue, mis hõlmab pakendamist geograafilises piirkonnas, on esitatud juba kehtivas tootespetsifikaadis. See kehtib ainult värskete maasikate kohta, kuid nõuet on laiendatud ka külmutatud maasikatele. Maasikad külmutatakse kas otse koristuspakendites või lahtiselt külmutuslindil. Viimasel juhul pakendatakse maasikad pärast külmutamist.

Tootespetsifikaadis on osutatud vajalikele tõendavatele dokumentidele ja spetsifikaadile on lisatud järgmine lõik:

„Värskelt turustatav toode „Fraise du Périgord“ pakendatakse määratletud geograafilises piirkonnas. Kuna maasikad on õrnad, siis korjatakse need otse tarbijapakendisse, sest tuleb vältida toote tarbetut käitlemist, mis kahjustab selle kvaliteeti ja säilivust. Lisaks hõlbustab pakendamine geograafilises piirkonnas toodete läbipaistvuse tagamist ja kontrolli tegemist. Toodet „Fraise du Périgord“ võib külmutada ja pakendada väljaspool geograafilist piirkonda.“

Kontrolliasutus

Võttes arvesse riiklikke kehtivaid eeskirju, mis käsitlevad tootespetsifikaatide sõnastuse ühtlustamist, on välja jäetud sertifitseerimisasutuse nimetus ja kontaktandmed. Selles osas on nüüd esitatud järgmiste Prantsusmaa pädevate kontrolliasutuste kontaktandmed: riiklik päritolunimetuste instituut (Institut national de l’origine et de la qualité, INAO) ning konkurentsi, tarbijakaitseküsimuste ja pettusevastase võitluse peadirektoraat (Direction générale de la concurrence, de la consommation et de la répression des fraudes, DGCCRF). Sertifitseerimisasutuse nimetus ja kontaktandmed on esitatud INAO veebilehel ja Euroopa Komisjoni andmebaasis.

Riiklikud nõuded

Seoses riiklike õigusaktide ja eeskirjade arenguga esitatakse punkt „Riiklikud nõuded“ tabelina, milles on loetletud peamised kontrollimist vajavad üksikasjad ja nende hindamismeetod.

Koonddokumenti on ajakohastatud

Koonddokumendist on välja jäetud punkt 4.4 „Päritolutõend“, punkt 4.5 „Tootmismeetod“ ja punkt 4.7 „Kontrollistruktuurid“. Need ei kuulu enam määruses (EL) nr 668/2014 sätestatud vormi alla.

KOONDDOKUMENT

„FRAISE DU PÉRIGORD“

ELi nr: PGI-FR-0133-AM01 – 11.8.2017

KPN () KGT (X)

1. Nimetus(ed)

„Fraise du Périgord“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Toodet „Fraise du Périgord“ kasvatatakse avamaal ja koristatakse küpsena. Toode on saadud sortidelt, mille valikul on lähtutud marjade maitseomadustest. Tarbijapakend sisaldab ainult samast sordist maasikaid.

Maasikad „Fraise du Périgord“ on haigusvabad, veatu kujuga, läikivad ja puhtad. Marjade suhkrusisaldus (Brixi skaalal) vastab saagikoristusperioodi ja sordi kohta kindlaks määratud nõuetele. Marjad on ühesuguse värvuse, suuruse ja küpsusastmega. Tegemist on ekstra või I kategooria marjadega.

Toodet „Fraise du Périgord“ turustatakse värskelt või külmutatud kujul.

Värsketel maasikatel peavad küljes olema värsked rohelised tupplehed. Olenemata kasutatavast pakendist on marjad hoolikalt paigutatud.

Külmutatud maasikad on terved või tükeldatud, kas tupplehtedega või ilma.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Maasikate kasvatamine peab toimuma geograafilises piirkonnas. See hõlmab istutamist, saagikoristust ja vastavaks tunnistamist.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Värskelt turustatav toode „Fraise du Périgord“ pakendatakse ja ladustatakse enne lähetamist määratletud geograafilises piirkonnas. Kuna maasikad on õrnad, siis korjatakse need otse tarbijapakendisse, sest tuleb vältida toote tarbetut käitlemist, mis kahjustab selle kvaliteeti ja säilivust. Lisaks hõlbustab pakendamine geograafilises piirkonnas toodete läbipaistvuse tagamist ja kontrolli tegemist.

Maasikad korjatakse käsitsi otse tarbijapakendisse, ühes pakendis võib olla kuni 10 kg marju. Marjade muljumise vältimiseks asetatakse ülestikku mitte rohkem kui kolm kihti maasikaid.

Tarbijapakend sisaldab ainult sama sordi ja kategooria maasikaid.

Enne lähetamist ja müüki tarbijale ladustatakse maasikaid külmas mitte kauem kui 48 tundi. Selleks et kaitsta maasikaid järsu temperatuurimuutuse eest, mis marjade kvaliteeti pöördumatult kahjustaks, peab marjade jahtumiskiirust kohandama lähtuvalt nende temperatuurist vahelattu saabumise ajal.

Toodet „Fraise du Périgord“ võib külmutada väljaspool geograafilist piirkonda.

Külmutatud toodet „Fraise du Périgord“ võib pakendada väljaspool geograafilist piirkonda.

3.6. Sellise toote märgistamise erieeskirjad, millele registreeritud nimetus viitab

Lisaks toidu märgistamist ja esitlemist käsitlevates õigusaktides sätestatud kohustuslikele märgetele hõlmab märgistus toote registreeritud nimetust ja sellega samal visuaalsel väljal esitatud Euroopa Liidu KGT logo.

Tarbijapakendile kinnitatud etiketid peavad sisaldama järgmist:

— KGTga toote nimetus: „Fraise du Périgord“

— „Vastavuse on kinnitanud:“, millele lisatakse sertifitseerimisasutuse nimi

Igal tarbijapakendil on tootja identimisnumber.

Värskelt turustatavate maasikate puhul peab igal suletud (kaas, kile) tarbijapakendil olema järgmine logo, mille määrab kindlaks taotlejate rühm ja mis tehakse kättesaadavaks kõigile ettevõtjatele. Müügialustele asetatud pealt lahtiste tarbijapakendite puhul võib logo olla kas tarbijapakendil või müügialusel.

Külmutatud maasikate märgistusel on sama teave, mis värske toote märgistusel, kuid sellele on lisatud säilitustemperatuur ja minimaalne säilimisaeg.

4. Geograafilise piirkonna täpne määratlus

Toote „Fraise du Périgord“ tootmispiirkond hõlmab suurt osa Dordogne’i departemangust ja mõningaid Loti departemangu piiriäärseid kommuune.

Dordogne’i departemang

järgmised kantonid: Bergerac-1, Bergerac-2, Coulounieix-Chamiers, Isle-Manoire, Lalinde, Montpon-Ménestérol, Pays de la Force, Périgord Central, Saint-Astier, Sarlat-la-Canéda, Vallée Dordogne, Vallée de l’Isle, Vallée de l’Homme.

järgmised kommuunid: Communes d’Agonac, Ajat, Allemans, Antonne-et-Trigonant, Archignac, Auriac-du-Périgord, Azerat, (La)Bachellerie, Bardou, Bars, Bertric-Burée, Biras, Blis-et-Born, Boisse, (La)Boissière-d’Ans, Borrèze, Bouniagues, Bourdeilles, Bourg-des-Maisons, Bourg-du-Bost, Brantôme en Périgord (territoorium, mis kuulus 1. jaanuari 2016. aasta seisuga delegeeritud kommuuni Saint-Julien-de-Bourdeilles koosseisu), Brouchaud, Bussac, Calviac-en-Périgord, Carlux, Carsac-Aillac, (La)Cassagne, Cazoulès, Celles, Cercles, Champcevinel, (Le)Change, Chapdeuil, Chassaignes, Château-l’Évêque, Chavagnac, Chourgnac, Colombier, Coly, Comberanche-et-Épeluche, Condat-sur-Vézère, Conne-de-Labarde, Cornille, Coulaures, Coutures, Creyssac, Cubjac, (La)Dornac, Douchapt, Escoire, Faurilles, Faux, Fossemagne, Gabillou, (La)Gonterie-Boulouneix, Grand-Brassac, Granges-d’Ans, Hautefort, Issigeac, Jayac, (La)Jemaye, (Le)Lardin-Saint-Lazare, Léguillac-de-Cercles, Limeyrat, Lisle, Lusignac, Mayac, Milhac-d’Auberoche, Monbazillac, Monmadalès, Monmarvès, Monsaguel, Montagnac-d’Auberoche, Montagrier, Montaut, Nadaillac, Orliaguet, Paulin, Paussac-et-Saint-Vivien, Périgueux, Petit-Bersac, Peyrillac-et-Millac, Plaisance, Ponteyraud, Port-Sainte-Foy-et-Ponchapt, Prats-de-Carlux, Ribagnac, Ribérac, Sadillac, Saint-André-de-Double, Saint-Antoine-d’Auberoche, Saint-Aubin-de-Cadelech, Saint-Aubin-de-Lanquais, Saint-Capraise-d’Eymet, Saint-Cernin-de-Labarde, Saint-Crépin-et-Carlucet, Sainte-Eulalie-d’Ans, Saint-Geniès, Saint-Géraud-de-Corps, Saint-Julien-de-Lampon, Saint-Just, Saint-Léon-d’Issigeac, Saint-Martin-de-Gurson, Saint-Martin-de-Ribérac, Saint-Méard-de-Drône, Saint-Méard-de-Gurçon, Sainte-Mondane, Sainte-Orse, Saint-Pantaly-d’Ans, Saint-Pardoux-de-Drône, Saint-Paul-Lizonne, Saint-Perdoux, Saint-Rabier, Sainte-Radegonde, Saint-Rémy, Saint-Sulpice-de-Roumagnac, Saint-Victor, Saint-Vincent-de-Connezac, Salignac-Eyvigues, Savignac-les-Églises, Segonzac, Sencenac-Puy-de-Fourches, Simeyrols, Siorac-de-Ribérac, Temple-Laguyon, Thenon, Tocane-Saint-Apre, Tourtoirac, Trélissac, Vanxains, Veyrignac ja Villetoureix.

Loti departemang

Järgmised kommuunid: Anglars-Nozac, Fajoles, Gourdon, Léobard, Masclat, Milhac, Payrignac, Rouffilhac ja Saint-Cirq-Madelon.

5. Seos geograafilise piirkonnaga

Geograafilise piirkonna eripära

Kaitstud geograafilise tähisega „Fraise du Périgord“ hõlmatud geograafiline piirkond vastab ajaloolisele Périgordi maasikakasvatuspiirkonnale, kus maasikaid kasvatatakse selleks eriti sobivatel maatükkidel.

Kaitstud geograafilise tähisega toote „Fraise du Périgord“ geograafiline tootmispiirkond hõlmab peamiselt Dordogne’i departemangu kesk- ja lõuna-/kaguosa ning väga väikest osa Loti departemangust, mis piirneb Dordogne’i departemangu kaguosaga.

Tootmispiirkonna lääneosa pinnavorm on künklik, idaosas on nõlvad järsemad ja peaaegu täielikult metsaga kaetud. Selle piirkonna eripäraks on asjaolu, et peaaegu kõikjal asuvad haritavad maatükid vaheldumisi metsaga. Sageli kasvatatakse maasikaid maatükkidel, kus mets on eelnevalt maha võetud ja mis on päikesele avatud.

Périgordi piirkond on suures osas ookeanile avatud ja piirkonna kliima on ookeaniline. Keskmine temperatuur on umbes 12 °C, ilma suurte kõikumisteta aasta lõikes. Sademeid on üsna palju: 800–900 mm aastas.

19. sajandi lõpus ei olnud maasikakasvatus Dordogne piirkonnas laialt levinud. Maasikakasvatus sai Eglise-Neuve de Vergti piirkonna mäenõlvade kergetel, liivastel ja happelistel muldadel tõelise hoo sisse pärast teist maailmasõda.

1960ndatel aastatel mõistsid tootjad, et istandusi on vaja uuendada, sest mullaviljakuse ammendumise tõttu vähenes saagikus üsna kiiresti. Uute maatükkide saamiseks raiusid tootjad kastanimetsi ja peagi selgus, et huumuserikkad mullad olid maasikakasvatuseks väga sobivad: 1960. aastal saadi 1 000 tonni maasikaid. Ettevõtjate ühendus Union Interprofessionnelle de la Fraise du Périgord (UIFP) on loodud 1988. aastal See ühendab tootjaid, ühistootjaid, Vergti oksjoniturgu ja eraettevõtjatest ekspediitoreid.

Pikaajaline tootmiskogemus ja kutsestruktuuride loomine on võimaldanud edendada maasikate „Fraise du Périgord“ tootjate tootmistavasid toetudes oskusteabele, mis puudutab maatükkide (mulla eripära) ja sortide (heade maitseomadustega sordid) valikut, viljelust (vaod, tunnelid) ja saagikoristust (käsitsi korjamine otse tarbijapakendisse). Need tootmisviisid võimaldavad saada kvaliteetseid maasikaid, mille ladustamistingimused enne lähetamist on üksikasjalikult kindlaks määratud, sest marjad on õrnad.

Toote eripära

Toodet „Fraise du Périgord“ kasvatatakse avamaal, samas kui Euroopas on laialt levinud viljelusviis, kus taimed ei puutu mullaga kokku. Lisaks erineb toode saagikoristuse ja esitusviisi poolest. Koristatakse küpseid marju, mille värvus on ühtlane ja valitud sordile iseloomulik.

Toode „Fraise du Périgord“ korjatakse käsitsi otse tarbijapakendisse, pöörates erilist tähelepanu marjade esitusviisile. Marjad on haigusvabad, veatu kujuga ja läikivad. Maasikad on hoolikalt paigutatud ja ühesuurused, muljumise vältimiseks asetatakse suuremates pakendites ülestikku mitte rohkem kui kolm kihti maasikaid. Marjad on ühtlase värvuse, suuruse ja küpsusega.

Põhjuslik seos

Põhjuslik seos põhineb toote „Fraise du Périgord“ kvaliteedil ja mainel.

Piirkonna mulla- ja ilmastikutingimused on toote „Fraise du Périgord“ tootmiseks sobivad. Maasikaid kasvatatakse enamasti mäenõlvadel, sageli maatükkidel, mis on eelnevalt metsast puhastatud ja seega viljaka mullaga ning päikesele avatud, mis soodustab marjade küpsemist. Mullad valitakse vastavalt nende omadustele: hästi vett läbi laskvad suhteliselt liivased mullad, mille pH on kergelt happeline ja milles ei ole aktiivset lupja. Maasikaid kasvatatakse vagudes, et mulla veeläbilaskvus oleks parem ja vältimaks taimede lämbumist. Taime vajaduste rahuldamiseks väetatakse ja niisutatakse taimi kontrollitult kohalike süsteemide kaudu võttes arvesse mulla eripära.

Mahe temperatuur ilma märkimisväärsete kõikumisteta on maasikakasvatuseks soodne ja võimaldab marjadel ühtlaselt kasvada ja küpseda. Avamaal kasvavad taimed kaetakse tunnelitega hiljemalt õitsemise ajal, mis võimaldab toota maasikaid „Fraise du Périgord“ vähemalt kuus kuud aastas aprillist oktoobrini. Pikk tootmisperiood võimaldab pakkuda korjajatele tööd pikema aja jooksul, nende oskused on olulised, et säiliks toote kvaliteet. Värsked maasikad korjatakse käsitsi otse tarbijapakendisse, erilist tähelepanu pööratakse marjade esitusviisile, kujule ja värvusele. Tunnelites kasvatamine võimaldab kaitsta marju ilmastikutingimuste eest (tugev tuul, vihm, rahe), tagada nende puhtuse ja läike ning hoida kõrgemat temperatuuri, mis tagab tootmishooaja varajase alguse ja pikema kestuse. Lisaks võimaldab see kaitsta maasikaid liiga suure kuumuse eest, mis võib samuti marju rikkuda. Sellisel juhul peab tootja koristama maasikad jahedamal ajal ja kaitsma neid korjamisel kuumuse eest. Erilist tähelepanu tuleb pöörata koristus- ja ladustamistemperatuurile. Selliselt korjatud maasikad võib hiljem külmutada, et säilitada neid ajavahemikul, mil on tagatud maasikate omaduste säilimine.

Toote „Fraise du Périgord“ maine kohta annab tunnistust asjaolu, et nende hind on juba varasematel aegadel olnud kõrgem. Näiteks kajastatakse maasikate hinda erinevates turustuskohtades 31. mai 1974. aasta ajalehes: „Rungis’is on „Fraise du Périgord“ hind 3,50–4,80 F/kg, Lot-et-Garonne’is 2,80–3,80 F/kg“.

Viide spetsifikaadi avaldamisele

(viitemääruse artikli 6 lõike 1 teine lõik)

https://extranet.inao.gouv.fr/fichier/CDC-FraisePerigord.pdf

(1) ELT L 343, 14.12.2012, lk 1.